Moses Dinekere Pelaelo

Moses Dinekere Pelaelo er en botswansk økonom, som siden oktober 2016 har vært sentralbanksjef i Botswanas bank (Banka ya Botswana).Botswanas bank - M. D. Pelaelo - Governor, Bank of Botswana , besøkt 14. april 2017. 

Han er født i landsbyen Maunatlala i Central District vest i Botswana.Facebook - Botswana Government - Appointment - Governor of The Bank of Botswana, besøkt 14. april 2017. 

 Utdanning og yrkeserfaring 
Pelaelo er utdannet ved University of Swaziland, der han har en Bachelor of Commerce-grad fra 1983, og han tok Master in Business Administration ved University of Miami i USA i 1983. I tillegg har han tatt et kortere program innen makroøkonomi ved Harvard Institute for International Development i 1996.

Etter seks år som foreleser innen regnskap og ledelse ved Botswana Institute of Administration and Commerce og University of Botswana begynte han å jobbe i Botswanas bank i 1990 som senior bankinspektør (Senior Bank Examiner) i avdelingen for tilsyn med banknæringen. Han ble leder for sentralbankens administrative tjenester i 1996, men gikk raskt tilbake til banktilsynsavdelingen, der han var sentral i oppbyggingen av et nytt rammeverk for banktilsyn etter at valutakontrollen ble opphevet. I 2003 forlot han sentralbanken for tre år, for å jobbe ved Financial Stability Institute i Den internasjonale oppgjørsbanken (BIS) i Sveits. Her jobbet han videre med bankreguleringer, banktilsyn og økonomisk stabilitet, og han koordinerte og ledet flere konferanser og seminarer innen banktilsyn.

Han ble utnevnt til visesentralbanksjef i 2006, med ansvar for regulering av banknæringen og tilsyn med bankene, samt bl.a. betalingsinfrastruktur, sikkerhet og valuta. Fra 2012 til 2016 ledet han også flere komiteer, bl.a. komiteen som utarbeidet en ny strategi for utvikling av finansnæringen (High-Level Inter-Agency Committee for the Financial Sector Development Strategy), Valutadesignkomiteen, arbeidsgruppen for nasjonale betalingssystemer og komiteen for reguleringspolitikk (Regulatory Policy Committee). Han jobbet også sammen med Det internasjonale pengefondet og Verdensbanken for å utvikle effektive banktilsynsprinsipper i enkelte afrikanske land. 

Den 21. oktober 2016 overtok han som sentralbanksjef, og overtok da etter Linah Mohohlo.

 Referanser 

 Eksterne lenker 
 Presentasjon på sentralbankens hjemmeside 
 Ny presentasjon på sentralbankens hjemmeside 

Kategori:Sentralbanksjefer
Kategori:Botswanere
Kategori:Personer fra Central District (Botswana)
Kategori:Økonomer
Kategori:Fødselsår ikke oppgitt